section_heading: New York Diary
paragraph_text: Daljnja istraživanja područja u kojima se preklapaju osobni, nacionalni i fiktivni identiteti rezultiraju 2001.projektom go_HOME (http://www.project-go-home.com/gohome/project_gohome.html). Umjetnica je ovaj projekt radila u suradnji s bosanskom umjetnicom Danicom Dakić od rujna do prosinca 2001. U tom projektu (uz sudjelovanje gostujuće umjetnice i arhitektice Marjetice Potrč iz Slovenije, i umjetnice Milice Tomić i teoretičara Branimira Stojanovića iz Srbije), umjetnici su upotrijebili virtualni dom Interneta za istraživanje pitanja koja se odnose na fizičku i kulturnu dislokaciju, migracije, nacionalni identitet, tehnologiju i globalizaciju. Projekt je također uključivao brojne izravne prijenose putem interneta (live web cast) seminara začetih kao okupljanja za stolom u New Yorku („Location 1“) i s druge strane – u Zagrebu (MAMA), Beogradu (B92), Sarajevu i Ljubljani na koja su bili pozivani lokalni i međunarodni profesionalci s područja umjetnosti i arhitekture, kao i predstavnici službi imigracijskih organizacija. Razmatrana je nestabilnost koncepta identiteta i šire nestabilnost čvrstog koncepta doma, koji može biti shvaćen kao proces njegovanja veza s više mjesta odjednom, iznalaženja novih geografskih matrica i odustajanja od apsulutističkih obrazaca državljanstva. Forma umjetnosti u javnom prostoru u projektu je diskurzivna, pretpostavljena je interaktivnost s publikom i među različitim društvenim skupinama. Razbija se restriktivno određenje umjetnosti, umjetnika i gledateljstva, subjektivnosti i zajedništva poticanjem razvoja kritičkog dijaloga koji infiltrira i uznemiruje dominantnu kulturu što počiva na stereotipima identiteta i suženih predodžbi mjesta. Kao takva, paradigma javna umjetnost održava socijalnu svijest, obnovljenu nužnost djelovanja i preuzimanja odgovornosti. U spoju s go_Home Sandra Sterle je producirala New York Diary, on-line dnevnik o svome boravku u New Yorku, djelomično fiktivan, a djelomično stvaran. New York Diary je i fotografska instalacija u kojoj stapajući stvarnost i fantaziju, patriotizam i filmske uloge, sadašnju dislokaciju i virtualnu dislokaciju, Sandra Sterle ističe različitosti između osobnog iskustva i povijesno i medijski konstruiranih reprezentacija ženstvenosti.